|  |  |  |
| --- | --- | --- |
| Statsministerens kontor | Ref.nr.: |  |
| Statsminister Marte Kirkerud | Saksnr.: |  |
| Dato: | 20. mai 2020 |
|  |  |  |
|  |  | |

**Forvaltningsansvaret for undersøkelse og utvinning av mineralforekomster på kontinentalsokkelen overføres fra Nærings- og fiskeridepartementet til Olje- og energidepartementet med virkning fra 1. juli 2020**

I denne kongelige resolusjonen foreslås det at forvaltningsansvaret for undersøkelse og utvinning av mineralforekomster på kontinentalsokkelen overføres fra Nærings- og fiskeridepartementet til Olje- og energidepartementet med virkning fra 1. juli 2020, jf. Grunnloven § 12 annet ledd.

Retten til undersjøiske naturforekomster tilligger staten, jf. lov 21. juni 1963 nr. 12 om vitenskapelig utforskning og undersøkelse etter og utnyttelse av andre undersjøiske naturforekomster enn petroleumsforekomster (heretter benevnt kontinentalsokkelloven) § 2 første ledd. Kongen kan imidlertid gi norske eller utenlandske personer, herunder stiftelser, selskaper og andre sammenslutninger, adgang til å undersøke eller utnytte naturforekomstene, jf. kontinentalsokkelloven § 2 annet ledd. Loven § 3 gir Kongen myndighet til å gi regler om virksomhet etter loven.

I dag er myndigheten etter kontinentalsokkelloven lagt til ulike departementer. Kongens myndighet er delegert til Nærings- og fiskeridepartementet for så vidt gjelder forvaltningsansvaret knyttet til marine levende ressurser, andre forekomster enn marine levende ressurser samt skjellsand, sand og grus. Forvaltningsansvaret for utnyttelse av gruveganger eller andre hulrom på havbunnen som har oppstått som følge av mineralutvinning med innslagspunkt på land, ligger også i Nærings- og fiskeridepartementet. Olje- og energidepartementet er blant annet delegert Kongens myndighet for så vidt gjelder leting, utbygging og drift av undersjøiske geologiske formasjoner med henblikk på transport og lagring av CO2 mv.

Olje- og energidepartementet har lang erfaring med regulering og forvaltning på kontinentalsokkelen. Med virkning fra 1. juli 2020 foreslås det derfor å legge forvaltningsansvaret for undersøkelse og utvinning av mineralforekomster på kontinentalsokkelen til Olje- og energidepartementet. Olje- og energidepartementet vil kunne trekke på sin opparbeidede erfaring ved utøvelse av forvaltningsansvaret på dette området.

**Statsministerens kontor**

t i l r å r:

Forvaltningsansvaret for undersøkelse og utnyttelse av mineralforekomster på kontinental-sokkelen overføres fra Nærings- og fiskeridepartementet til Olje- og energidepartementet med virkning fra 1. juli 2020.